recursal/SuperWikiNEXT-32B huggingface dataset:
Sigurd Scott Hansen ombord i «Fram» under Nansens ekspedisjon 1893-1896  Foto: Fridtjof Nansen 
**Sigurd Scott Hansen** (født 24. juli 1868 i Leith, død 24. april 1937 i Oslo) var en norsk offiser og polfarer. Han deltok i Fridtjof Nansens Fram-ekspedisjon over Polhavet 1893–96 som leder av de meteorologiske, astronomiske og magnetiske observasjoner om bord i «Fram».

Biografi
--------

Ekspedisjonsmedlemmene etter hjemkomsten til Kristiania 1896:   

Foran fra venstre: 1. Theodor Jacobsen (1855-1933), førstestyrmann 2. Bernhard Nordahl (1862-1922), elektriker 3. Hjalmar Johansen (1867-1913), offiser, fyrbøter og meteorologiassistent 4. Otto Sverdrup (1854-1930), kaptein 5. Anton Amundsen (1857-1909), førstemaskinist 6. Henrik Greve Blessing (1866-1916), lege og botaniker) 7. Lars Pettersen (1860-1898), svensk smed og annenmaskinist   

Bak fra venstre: 1. Ivar Mogstad (1856–1928), altmuligmann 2. Sigurd Scott Hansen (1868-1937), offiser, navigatør og vitenskapelig assistent 3. Adolf Juell (1860-1909), stuert og kokk 4. Fridtjof Nansen (1861-1930), leder 5. Peder Hendriksen (1859-1932), harpunér og seljeger 6. Bernt Bentsen (1860-1898), sjømann Foto: Nansens bildearkiv i Nasjonalbiblioteket 
Sigurd Scott-Hansen ble født i Leith, hvor hans var sjømannsprest. Han gikk sjøkrigsskolen og ble offiser i 1889, premierløytnant i 1892, kaptein i 1898 og kommandørkaptein i 1910.

Premierløytnant Scott-Hansen var leder av de meteorologiske, astronomiske og magnetiske observasjoner under Framekspedisjonen, og var også ekspedisjonens yngste medlem. Han var navigatør, og etter Nansens avreise fra «Fram» på sledeturen 14. mars 1895 til hjemkomsten var han nestkommanderende, med Otto Sverdrup som sjef.

Han fikk en hyllest medalje i sølv fra Royal Geographical Society for sin innsats i Fram-ekspedisjonen. En øygruppe i Karahavet er oppkalt etter Scott Hansen.

Referanser
----------

1. ↑   Store norske leksikon, oppført som Sigurd Scott-Hansen, Store norske leksikon-ID Sigurd\_Scott-Hansen[Hentet fra Wikidata]
2. ↑   Aftenposten, side(r) 6, utgitt 26. april 1937[Hentet fra Wikidata]

Eksterne lenker
---------------

* (en) Sigurd Scott Hansen – kategori av bilder, video eller lyd på Commons Rediger på Wikidata
* Bilde av Sigurd Scott-Hansen ca. 1890, Oslo Museum

|  |  |
| --- | --- |
| Oppslagsverk/autoritetsdata | Store norske leksikon **·** Historisk befolkningsregister **·** BIBSYS **·** VIAF
 |
**Heidi Marie Petersen** (født 22. mars 1958) er en norsk næringslivsleder. Petersen ble i 2008 kåret til en av Norges 100 mektigste kvinner av bladet *Kapital*.

Petersen er daglig leder i investeringsselskapet Luuna AS. Hun er styreleder i Sandefjord lufthavn AS og er styremedlem i allmennaksjeselskapene Norsk Hydro, Glamox, Nordea, Scan Geophysical, Ocean Heavylift, Awilco Offshore, Arendals Fossekompani, Norwegian Energy Company, Aker Solutions og Songa Floating Production. Petersen er også styreleder i AS Vestfold Eiendomspart III og KS Terminalbygg Sandefjord og Luuna AS, og styremedlem i Norsk Vekst AS og H H Torp Eiendom AS.

Petersen er *cand.scient.* i kjemi fra Universitetet i Trondheim. Hun var direktør i Future Engineering AS and Rambøll Oil & Gas AS i perioden 2000–2007. Hun jobbet i Kværner Oil & Gas fra 1988 og ble leder for firmaet i 1997.

Referanser
----------

1. ↑  Hegnar Online: Her er Norges mektigste kvinner

Eksterne lenker
---------------

* NRK Brennpunkt: Maktbasen - Heidi Marie Petersen
**Freikorps Lichtschlag** var et tysk frikorps som ble opprettet den 14. desember 1918 like etter opphøret av første verdenskrig.

Etter novemberrevolusjonen begynte korpsets kommando i det *VII. Armeekorps* i Münster under general Oskar von Watter å etablere frikorps-enheter ut av troppene som vendte tilbake fra vestfronten. Frekorps Lichtschlag ble således skapt i området omkring Hagen. Det var under kommando av kaptein Otto Lichtschlag (1885–1961) og hadde en styrke på omkring 2500 menn.

Tidlig i 1919 ble frikorpset anvendt mot den venstreradikale bevegelsen i Ruhrområdet, etter ordre fra Oskar von Watter. Den 15. februar gikk det med stor brutalitet til angrep på streikende arbeidere i byen Dorsten. Som følge av dette erklærte tilhengerne av kommunistpartiet (KDP) og *Unabhängige Sozialdemokratische Partei Deutschlands* (USDP) en generalstreik i Ruhrområdet, som også ble slått ned med voldelige midler. Situasjonen ble anspent og ble ytterligere opphetet av frikorpsets brutale metoder. Den 15. april 1919 skjøt Freikorps Lichtschlag inn i en forsamling av streikende arbeidere i Kreis Mettmann, og etterlot seg døde og skadde.

Under Kappkuppet støttet ikke enheten den legitimt valgte regjeringen, men ga i stedet sin støtte til kuppmakerne. Enheten ble ikke anvendt mot kuppmakerne, men mot arbeiderne som nektet å stanse generalstreiken etter at kuppet var over.

Under Ruhroppstanden i mars 1920 marsjerte frikorpset inn i Wetter, for å komme inn i Ruhrområdet fra øst. Den 16. mars ble frikorpset stanset nær Dortmund-Aplerbeck av 10 000 menn fra Ruhr røde arme. Dagen etterpå ble frikorpset nedkjempet.

Frikorpset hadde klengenavnet *Freikorps Totschlag*, på grunn av sine brutale metoder.
**Heidi Lyng** (født 12. oktober 1960) er en prisbelønt norsk kreftforsker, spesialist på stråling og varmebehandling.

Etter examen artium fra reallinjen på Drammen videregående skole, ble hun i 1986 sivilingeniør ved avdeling for fysikk og matematikk ved NTH, der hun skrev en avhandling om *Bruk av flowcytometri ved fermetering av Saccharamyces Cerevisiae*. Fra 1987 til 1993 var hun stipendiat ved Radiumhospitalet og mottok i 1993 en Ph.D. i biofysikk fra Universitetet i Oslo på en avhandling om *Blood flow and thermoradiotherapy of locally advanced breast carcinoma*. Der påviser hun at det er mulig å ødelegge kreftvev ved varmebehandling uten å skade det normale vev. Dernest jobbet hun tre år på et post doc.-stipend, og har fra 1998 vært fast ansatt som forsker ved Radiumhospitalet.

Premier
-------

* Ragnar Mørk-prisen 2010 fra Radiumhospitalet

Referanser
----------

1. ↑  jobbeside Arkivert 29. oktober 2013 hos Wayback Machine. ved Oslo universitetssykehus.
2. ↑  Anine Gutubakken Bynes, *Engasjert kreftforsker* i Asker og Bærum budstikke den 12. oktober 2010.
3. ↑  *Doktorgrad* i Aftenposten den 9. juni 1993.
**Léon Édouard Johnson** (født 28. februar 1876 i Nice, død 1943) var en fransk skytter som deltok i de olympiske leker 1908 i London, 1912 i Stockholm og 1920 i Antwerpen.

Johnson vant en olympisk bronsemedalje i skyting under Sommer-OL 1908 i London. Han var med på det franske laget som kom på tredjeplass i lagskytingen 300 meter rifle tre stillinger bak Norge og Sverige. De andre på laget var Eugène Balme, André Parmentier, Albert Courquin, Maurice Lecoq og Raoul de Boigne.

Tolv år senere, under sommer-OL 1920 i Antwerpen, vant ha to sølvmedaljer. Han kom på andreplass i både den individuelle og lagkonkurransen i liggende 300 meter rifle. I den individuelle konkurransen kom han bak Otto Olsen fra Norge og i lagskytingen vant USA. De andre skytterne på det franske sølvlaget var Achille Paroche, André Parmentier, Georges Roes og Emile Rumeau.

OL-medaljer
-----------

* Sølv 1920 Belgias flagg Antwerpen - Sølv skyting, 300 meter armégevær, liggende Frankrikes flagg Frankrike
* Sølv 1920 Belgias flagg Antwerpen - Sølv skyting, 300 meter armégevær, liggende, lag Frankrikes flagg Frankrike
* Bronse 1908 Storbritannias flagg London - Bronse i skyting, 300 meter rifle, 3 stillinger, lagskyting Frankrikes flagg Frankrike

Referanser
----------

1. 1 2   fødselsattest[Hentet fra Wikidata]
2. 1 2   dødsattest[Hentet fra Wikidata]

Eksterne lenker
---------------

* (en) Léon Johnson – Olympedia Rediger på Wikidata

* (en) Léon Johnson – Sports-Reference (OL-resultater – arkivert) Rediger på Wikidata

* (en) Léon Johnson – databaseOlympics.com (arkivert) Rediger på Wikidata
**Frikirkelig konfirmasjon**, også kalt **Tentro**, er en frikirkelig konfirmasjonsundervisning, som kan velges som alternativ til kirkelig eller borgerlig konfirmasjon.

Valg av frikirkelig konfirmasjonsundervisning innebærer ingen forpliktelser i forhold til menigheten som arrangerer konfirmasjonsundervisningen. Deltakeren trenger ikke å ha medlemskap i en frikirkelig menighet eller å tilhøre en kristen sammenheng. Det stilles heller ikke krav om å være døpt eller å la seg døpe.

Tentro er et samarbeid mellom: 

* Pinsevennenes Barne- og Ungdomsutvalg (PBU)
* De Frie Evangeliske Forsamlingers Barne- og Ungdomsråd (BUR)
* Norske Baptisters Barne- og Ungdomsforbund (NBUF)
* Det Norske Misjonsforbund (DNM)

Innhold
-------

Tentro har en tydelig kristen profil, bygget på den kristne lære og ligner Den norske kirkes konfirmantundervisning. Tentro har en alternativ form og læringsmetode.

Tentro ønsker å tak i tenåringers hverdag og virkelighet og knytte dette opp mot kristen tro.

Undervisningsformen er lagt opp for å involvere konfirmanten med opplevelser som engasjerer, virkemidler hentet fra hverdagen, film, musikk, bilder, illustrasjoner og fortellinger, leker og konkurranser.

Kilder
------

* www.tentro.no – Tentro

Eksterne lenker
---------------

* www.tentro.no – Tentro
* www.pbu.no – Pinsevennenes Barne- og Ungdomsutvalg
* www.nbuf.no/ – Norske Baptisters Barne- og Ungdomsforbund
* www.dfef.no/bur/ De Frie Evangeliske Forsamlinger
* www.misjonsforbundet.no/ – Det Norske Misjonsforbund
Satellittfoto, mars 2003
**Appenninerhalvøya**, eller **Den italienske halvøy**, er en støvelformet halvøy som ligger i Middelhavet og utgjør hoveddelen av Italia. Halvøya har fått sitt navn fra fjellkjeden Appenninene, som strekker seg gjennom hele halvøya. Det høyeste fjellet er Corno Grande. Halvøya omgis av Det liguriske hav og Tyrrenhavet i vest; Det joniske hav i sørøst og Adriaterhavet i øst. Avgrensningen av Appenninerhalvøya mot det italienske fastlandet er ikke fastlagt. En linje mellom Genova i vest og Venezia i øst betraktes som skillet.

Geografisk sammenfaller Den italienske halvøy med linje som strekker seg fra elven Magra og til Rubicon, nord for toskanske-emilianske Appenninene, som ekskluderer Posletten og de sørlige skråningene av Alpene. Hele halvøya er en del av staten Italia, unntatt mikrostatene San Marino og Vatikanstaten. I tillegg er Sicilia, Elba og andre mindre øyer, som Palagruža (italiensk: Pelagosa), som tilhører Kroatia, vanligvis betraktet som øyer utenfor kysten av Den italienske halvøy og i den forståelse geografisk gruppert sammen med den.

Temperaturen kan variere kraftig mellom den sørlige og den nordlige delen av halvøya: Temperaturen kan være helt nede i -15 °C lengst i nord, mens det fremdeles er plussgrader i sør.

Referanser
----------

1. ↑  De Agostini, red. (2004): *L'Enciclopedia Geografica*, bind 1 *Italia*, s. 78
2. ↑  Touring Club Italiano, *Conosci l’Italia - Vol. I: L’Italia fisica*, 1957

Eksterne lenker
---------------

* (en) Italian Peninsula – kategori av bilder, video eller lyd på Commons Rediger på Wikidata


|  |  |
| --- | --- |
| Oppslagsverk/autoritetsdata | Encyclopædia Britannica **·** NKC
 |
Appelsinjuice blir av og til tilsatt fargestoffer så drikken best mulig tilsvarer appelsinens farge, men den kan da ikke selges i Norge – eller kalles juice
**Appelsinjuice**, eller **appelsinjus**, er råsaft som oppstår når en appelsin presses for væske. Appelsinjuice nytes over hele verden som en drikk, og i mange husstander er det en vanlig drikk til frokost. 

Appelsinjuice inneholder mye vitamin C, og ett glass er nok til å dekke dagsbehovet til et menneske.[] I Norge og en rekke andre land er det industrielt fremstilt juice som dominerer. Blant disse skilles det mellom «ferskpresset juice» og juice laget fra konsentrat.

Juice er en beskyttet varebetegnelse i Norge, og merkeforskriftene krever at næringsinnholdet i produkter som betegnes juice er det samme som i den naturlige fruktsaften. Konsentrater kan tilsettes samme vannmengde som det som er fjernet, men ut over dette, tillates ingen tilsetningsstoffer som f.eks sukker eller konserveringsmidler i produkter som betegnes som juice.[]

Frukt- og bærprodukter med tilsetningsstoffer eller som ikke har fruktens naturlige og opprinnelige balanse mellom næringsstoffene betegnes som fruktnektar, limonade eller saft.

Tilvirkning og import
---------------------

Siden appelsiner inneholder store mengder vann bruker mange produsenter i land som ikke har egen appelsinproduksjon å fremstille appelsinjuice fra konsentrat. Etter innhøsting og pressing trekkes vannet ut av saften og deretter fryses konsentratet. Konsentratet tar langt mindre plass, og er dermed mye billigere å frakte. I produksjonslandet blir så konsentratet tint opp og deretter tilsatt like mye vann som ble fjernet før sending.

Det finnes også appelsinjuice som aldri har vært konsentrat. Disse juicene blir enten presset og tappet i landet de skal selges i, eller så blir juicen fraktet i ukonsentrert form. Felles for disse juicene er at de oppleves som noe ferskere, men at de også er dyrere. Disse juicene har i Norge fått betegnelsen «ikke fra konsentrat».

Mange presser sin egen juice hjemme, og det finnes mange forskjellige typer appelsinpresser.

Eksterne lenker
---------------

* (en) Orange juice – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | GND **·** LCCN **·** NKC
 |
Appendektomi
**Appendektomi** er det kirurgiske navnet for fjerning av blindtarmsvedhenget.

Operasjonen utføres ved et sykehus når det er mistanke om appendisitt, populært kalt blindtarmbetennelse. Dersom det tar lang tid fra symptomene er oppstått til operasjonen, kan betennelsen gå igjennom blindtarmen som det kan gå hull på. Når det da kommer puss ut i bukhulen kan det utvikle seg en bukhinnebetennelse.

Det vil ofte være vanskelig å skille mellom blindtarmbetennelse og hovne lymfeknuter i foldene av bukhinnen rundt tarmene som ved en virusinfeksjon. Det er ikke så uvanlig at inngrepet gjøres, og blindtarmen fjernes, selv om det viser seg at den ikke er betent. Når pasienten har et karakteristisk arr etter blindtarmoperasjonen, kan leger som undersøker pasienten senere være sikker på at blindtarmen er fjernet. 

Om det er umulig å få pasienten til sykehus, kan det gis en antibiotikakur og blindtarmen kan fjernes ved operasjon etter noen måneder.

Eksterne lenker
---------------

* (en) Appendectomy – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store medisinske leksikon
 |
**G-punktet** er et punkt som ligger ca. fem centimeter inn i kvinnens vagina, og er oppkalt etter den tyske legen Ernst Gräfenberg.

G-punktet ligger i fremre skjedevegg. Punktet består av nerveender og kjertler, er et svamplegeme som har likhetstrekk med en manns penis. Ved stimulering av punktet kan kvinnen få orgasme, men det gjelder ikke alle. Noen kvinner er mer ømfintlige for stimulering enn andre, og noen reagerer ikke i det hele tatt.

Skepsis og forskning
--------------------

Blant leger og gynekologer er det skepsis om G-punktet i det hele tatt eksisterer Dr. Amichai Kilchevsky ved Yale-New Haven Hospital i Connecticut har ledet en studie om G-punktet, ved å gjennomgå engelskspråklig forskningsmateriale som foreligger fra 1950 frem til 2011, som har gitt treff ved visse søkeord. Konklusjonen hans er at det ikke eksisterer, med forbehold om at alle mulige metoder for å påvise G-punktet er tatt i bruk.

I 2012 fant den amerikanske forskeren Adam Ostrzenski ved instituttet for gynekologi i St. Petersburg G-punktet under en obduksjon. Studien ble publisert i The Journal of Sexual Medicine.

Referanser
----------

1. ↑  Din Side – Her er G-punktet
2. ↑  Netdoctor.uk – The G-spot
3. ↑  The Journal of Sexual Medicine – Is the Female G-Spot Truly a Distinct Anatomic Entity?
4. ↑  «AlphaGalileo Foundation - Study Confirms Anatomic Existence of the Elusive G-Spot». Arkivert fra originalen 5. mai 2012. Besøkt 26. april 2012.
5. ↑  VG - Forsker: Fant G-punktet under obduksjon

|  |  |
| --- | --- |
| Oppslagsverk/autoritetsdata | LCCN
 |
**Jakob Hansen**, noen steder nevnt som **Jacob H. Stuenæs** (1819–1908), var gårdbruker på Stuenes i tidligere Bjugn kommune i Trøndelag. Han var i årene 1864–1867 den andre ordføreren i Bjugn kommune.

Jakob var fra Tysnes og kom til Bjugn som frakteskipper og oppkjøper av sild. Han giftet seg i 1852 med Kristianna Ludovika Riber (1822-1901). Hun var datter av Claus Riber (1775-1837) og datterdatter av presten Eiler Hagerup Holtermann (1748-1800), som eide Austråttborgen. Jakob og Kristianna bosatte seg på Stuenes, hvor hun hadde vokst opp og som hun hadde kjøpt fra mora et halvt år tidligere. Gården hadde i 1906 høyest skattetakst av gårdene i Bjugn. Ved siden av gårdsdriften hadde de sildenot og møllebruk. Han var valgmann i 1868. Sønnen Størk Hansen var ordfører i Bjugn 1916–1922 og sønnesønnen Erling Hansen var NS-oppnevnt ordfører 1941-1945.

Referanser
----------

1. 1 2   Slekt og Datas Gravminnebase, slektogdata.no[Hentet fra Wikidata]
2. ↑  *Fosen : natur, kultur og mennesker*. Adresseavisens forlag. 1993. s. 219. ISBN 8271640313.
3. 1 2  Birger Johansen (2008). *Gården Stuanes : gnr. 29 i Bjugn : 1700-2000*. Mølnargården Bjugn bygdatunlag. s. 10-14, 31. ISBN 9788293238096.
4. ↑  *Adressebog for Søndre Trondhjems amt*. S.M. Brydes Forlag og Tryk. 1906.
5. ↑  «Throndhjems Stiftsavis 1876.08.09». 1876. s. 2.
6. ↑  «Morgenbladet 1868.03.29». 1868. s. 3.

|  |  |
| --- | --- |
| Oppslagsverk/autoritetsdata | Historisk befolkningsregister
 |
**Representantkammeret** (nederlandsk: *Belgische Kamer van volksvertegenwoordigers*, fransk: *Chambre des Représentants de Belgique*) ofte kalt bare **Kammeret**, er underhuset i Belgias føderale parlament, som i tillegg omfatter Senatet, som er overhuset. 

Representantkammeret består av 150 direkte valgte medlemmer, som velges hvert fjerde år. Kammeret kan selv pålegge kongen å skrive ut nyvalg.

Oppgaver
--------

Representantkammeret er det føderale Belgias lovgivende makt. Senatet kan foreslå endringer i lovene, men Representantkammeret har likevel det avgjørende ord i saker som gjelder alminnelige lover. I saker om endringer av Grunnloven er imidlertid de to kamrene likestilte. Dette innebærer blant annet at det ved grunnlovsendringer kreves to tredjedels flertall i begge kamre.

Regjeringen må for å overleve forholde seg til Representantkammeret, og kan kastes gjennom et mistillitsforslag. Det er Representantkammeret som vedtar det føderale budsjettet.

Språkgrupper
------------

Representantkammeret er inndelt i språkgrupper: den nederlandske språkgruppe og den franske språkgruppe. Belgias tyske minoritet henregnes til den franske språkgruppen. I motsetning til det som gjelder for Senatet er ikke fordelingen av de 150 representantene på det to språkgruppene bestemt i Grunnloven, men varierer etter hvert valg. Språkgruppene har imidlertid en selvstendig rolle når det skal vedtas bestemte lover med særlig betydning for landets befolkningsgrupper. Vedtaket krever da ikke bare to tredels flertall i hele Kammeret, men også flertall i hver av de to språkgruppene.

Bildegalleri
------------

* Møtesalen til RepresentantkammeretMøtesalen til Representantkammeret
* Valgkretsene ved valg til RepresentantkammeretValgkretsene ved valg til Representantkammeret

Referanser
----------

1. ↑  Representantkammerets internettside
2. ↑  Grunnloven art. 65 på Wikikilden
3. ↑  Grunnloven Art. 46 på Wikikilden
4. ↑  Senatets internettside
5. ↑  Grunnloven art. 195 på Wikikilden
6. ↑  Grunnlovens §43 på Wikikilden
7. ↑  Faktablad fra Representantkammeret (2005)

Se også
-------

* Belgias politiske system.

Eksterne lenker
---------------

* (nl) Offisielt nettsted Rediger på Wikidata

* (nl) Offisielt nettsted Rediger på Wikidata

* (en) Chamber of Representatives of Belgium – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | LCCN **·** SUDOC
 |
***Lena Rivers*** er en amerikansk stumfilm fra 1910.

Handling
--------

En ung kvinne forlater gården hvor hun vokste opp, for å reise til storbyen på leting etter fast arbeid. Hun gifter seg snart med en velstående mann som har forbudt henne å offentliggjøre ekteskapet deres, fordi han er bekymret for at familien hans vil protestere på dette. En dag, etter ett år med lykkelig ekteskap, forlater denne mannen sin kone og ders unge datter for å reise på forretningsreise. Men han blir snart arrestert av politiet på grunn av en misforståelse om feilaktig identitet.

Mannen blir derfor nødt til å bevise sin uskyld. Men samtidig tror hans kone at ektemannen har forlatt henne og babyen hennes, og hun vender tilbake til moren sin. Når ektemannen endelig har gjenvunnet friheten og kommer hjem, er hans kone og datter har forsvunnet. Han sørger over sine kjære, og tenker at hans kone forlot ham. Etter at moren hennes dør vokser Lena opp sammen med bestemoren sin ved gården hvor hun vokste opp. Men hun vet ikke hva faren hennes egentlig heter. Men som voksen møter Lena igjen faren sin, og han kjenner igjen henne som hans egen datter.

Skuespillere
------------

* Violet Heming
* Anna Rosemond
* Frank H. Crane

Referanser
----------

1. ↑  LENA RIVERS

Eksterne lenker
---------------

* (en) *Lena Rivers* på Internet Movie Database Rediger på Wikidata

* (en) *Lena Rivers* på American Film Institute Rediger på Wikidata

* (en) *Lena Rivers* på Silent Era Rediger på Wikidata
**Jacob Krog Borch** (født 13. juli 1813 i Drammen, død 17. juni 1886 samme sted) var kjøpmann, trelasthandler, skipsreder og fabrikkeier i Drammen til 1879, da hans bo kom under skifterettens behandling.

Liv og virke
------------

### Bakgrunn

Han var sønn av kjøpmann Christopher Borch og hustru Margarethe, født Møller. Etter fem-seks år som handelsbetjent i Kristiania ble han handelskontorist i Drammen. I 1840 tok han borgerskap som kjøpmann i byen og i de neste 13 årene drev han Børresboden, skipsreder Erik Børresens butikk i byen. Han var gift med Sophie Gullichsen, datter av prokurator John Gullichsen og Alette Schioldborg. Sophie var en av skipsreder Erik Børresens to pleiedøtre.

Fra omkring 1870 bodde familien i Villa Fjellheim tegnet av den svenske arkitekten Emil Victor Langlet.

### Gründer

Samtidig som han drev Børresboden, begynte Borch å kjøpe opp sagbruk og å drive sagbruk oppover langs Drammensvassdraget. Holmen i Drammen hadde blitt utbygd som opplagsplass for trelasthandlere fra 1830-årene, og da eieren der gikk konkurs i 1848, kjøpte Borch det meste av området. Rundt midten av 1850-årene var Borch blant Drammens ti største trelasteksportører. Han hadde sete i Trelasthandlerdireksjonen fra 1836-86, først som bjelkehandler, senere som sagbrukseier. I tillegg til dette var han medeier i Nøste Væveri og i Haugsund (Hokksund) Kobberværk. I 1866 bygde han den første dampdrevne sagen i Drammen. Da etterspørselen etter tømmer avtok i Europa, kom konkursene, og i 1879 var den et faktum også for Borch. Etter dette trakk han seg tilbake fra all merkantil virksomhet.

### Politisk engasjement

Fra 1844 var han medlem av Drammen bystyre, han var ordfører i årene 1856-57 og fra 1869-70. Han var også varaordfører i fire perioder. Fra 1847 til 1879 var han stortingsrepresentant eller suppleant for Drammen :

* 1851: Annen representant, medlem av bankkomiteen og sekretær i jernbanekomiteen
* 1854: Annen representant, sekretær i bankkomiteen
* 1859: Første representant, medlem av bankkomiteen. Medlem av kroningsdeputasjonen til Stockholm i 1860
* 1865: Annen representant, formann for bankkomiteen
* 1877: Første representant, medlem av lagtinget, jernbanekomiteen, skattekomiteen og 1879 valgkomiteen

Heder
-----

* Ridder av Vasaordenen 1865
* Ridder av St. Olavs Orden 1873

Referanser
----------

1. 1 2   Stortinget og statsraadet: 1814–1914. B. 1 D. 1 : Biografier A-K, side(r) 114[Hentet fra Wikidata]
2. ↑  Tallak Lindstøl: *Stortinget og Statsrådet 1814-1914* side 114
3. ↑  «Om Jacob Krog Borch i historieboka.no». Arkivert fra originalen 2. desember 2013. Besøkt 25. november 2013.
4. ↑  Om Fjellheim hos artemisia.no
5. ↑  «Jakob Krog Borch hos Norsk samfunnsvitenskapelig datatjeneste». Arkivert fra originalen 2. desember 2013. Besøkt 25. november 2013.

Eksterne lenker
---------------

* (no) Jacob Krog Borch hos Norsk senter for forskningsdata politikerarkiv (nedlagt) Rediger på Wikidata

|  |  |
| --- | --- |
| Oppslagsverk/autoritetsdata | Drammen byleksikon
 |
Ape forkledt som en croque-mort, maleri av Joseph Stevens (1819-1892)
**Le croque-mort** er et fransk begrep for en begravelsesagent som var ansvarlig for plassering av lik i kister samt transport av disse til kirkegården.

Opprinnelse
-----------

En forklaring på begrepets opphav er at likbæreren, på fransk *le croque-mort*, var en person som skulle bite kadavrene i (stor)tåen for å forsikre seg om at de var døde (av verbet *croquer* som betyr å knase/bite i). Denne forklaringen har likevel ikke støtte i kildene, og tilhører derfor mest sannsynlig (by)legendene.

En annen forklaring kommer fra de store pestepidemiene som herjet Europa i det 14. århundre. De døde var så mange (og smittsomme, fryktet man) at de ansvarlige brukte likbærere, kallet *crocs* (av det franske substantivet hake eller krok), for å samle sammen likene før de ble brent. Som følge av forskjellige regionale språkvarianter i skrift og tale, ble ordet *croc* etterhvert uttalt *croque*, og begrepet gikk over til å bli brukt i betydningen den som «knaste» (*croquait*) de døde. 

Le dictionnaire de l'Académie française bruker om verbet *croquer* den gammelfranske betydningen å «trylle bort» eller «å la forsvinne».

Eksterne lenker
---------------

* Borel, Petrus: *Le Croque-mort*, 1840
* Connaissez-vous l'origine du mot croque-mort ? ledman.ch
En **crore** (Devanagari: करोड़) er i det indiske tallsystemet en enhet som brukes for 10 000 000 (ti millioner). 

Uttrykket brukes også i andre språk i det tidligere engelske koloni- og innflytelsesområdet på det indiske subkontinent, inklusive i engelske tekster, både offisielt og i andre sammenhenger, i Bangladesh, India, Myanmar, Nepal, Sri Lanka og Pakistan. 

100 lakh (et tallord som brukes om 100 000 (hundre tusen)), utgjør en crore.

I områder som snakker bengali og maharati er en crore kjent som *koti*. Koti/koodi brukes også i språket tamil.

I underverdenen i Mumbai er slangordet for crore en *khokha*.

Når uttrykket skrives med tall, settes komma på steder som er uvant for lesere av tall i vesten.

For eksempel skrives 30 000 000 (tretti millioner) eller 3 crore som 3,00,00,000, med komma som markerer skillene mellom tusen, lakh og crore. På engelsk, som også bruker komma i skriving av tall over 1000, vil det samme tallet skrives 30,000,000.

Krore blei også brukt i Iran i mange århundrer, opp til for noen tiår sida. På persisk er en crore (کرور (Korur)) 500 000 (en halv million).
Elaphurus davidianus
**Davidshjort** (*Elaphurus davidianus*) er en art i familien hjortedyr. Det er et veldig sjeldent hjortedyr, som i dag kun finnes i dyreparker. Opprinnelig har davidshjorten trolig holdt til i våtlandsområder. Den er svært glad i vann og er en god svømmer, og kan oppholde seg i lang tid stående med vann opp til skuldrene. Selv om den for det meste er et gressende dyr, spiser den gjerne også vannplanter sommertiders.

Hjorten kommer fra Kina, der den kalles *Milu* (麋鹿), eller på folkemunne 四不像 (pinyin: *Sìbúxiàng*). I Vesten er den oppkalt etter den katolske kinamisjonær Jean Pierre Armand David, som så den i 1865 i den keiserlige jaktpark rett sør for Beijing og fikk tak i to pelser som han sendte til Europa der zoologen Alphonse Milne-Edwards publiserte den formelle artsbeskrivelsen. 

Etter Bokseropprøret ble flere dyr smuglet ut til dyreparker, hovedsakelig i Europa. Den opprinnelige bestanden i den keiserlige parken forsvant, de fleste hjortene i parken var blitt skutt og spist av styrker fra åttenasjonsalliansen under deres straffeekspedisjoner etter bokseropprøret. Den siste av arten på kinesisk jord døde i Beijing zoologiske hage i 1922. 

Davidshjorten ble reintrodusert på 1980-årene i en mindre del av området der (Miluparken) og dessuten i et større dyrereservat i våtlandsområdene i byfylket Dafeng i provinsen Jiangsu. Fra det sistnevnte reservatet er en tredje hjord blitt etablert i våtlandsreservatet Tian'ezhou i provinsen Hebei i 1996.

Dessuten blir arten i dag forvaltet av ikke-kinesiske dyreparker verden over.

Referanser
----------

1. ↑  Jiang Zhigang & Harris, R.B. 2008. *Elaphurus davidianus*. In: IUCN 2010. IUCN Red List of Threatened Species. Version 2010.1. Sist besøkt 24. mars 2010.

Eksterne lenker
---------------

* (en) *Davidshjort* i Encyclopedia of Life Rediger på Wikidata

* (en) *Davidshjort* i Global Biodiversity Information Facility Rediger på Wikidata

* (en) *Davidshjort* hos Fossilworks Rediger på Wikidata

* (en) *Davidshjort* hos ITIS Rediger på Wikidata

* (en) *Davidshjort* hos NCBI Rediger på Wikidata

* (en) *Kategori:Elaphurus davidianus* – bilder, video eller lyd på Wikimedia Commons Rediger på Wikidata

* (en) *Elaphurus davidianus* – galleri av bilder, video eller lyd på Wikimedia Commons Rediger på Wikidata

* *Elaphurus davidianus* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** Brockhaus Enzyklopädie
 |
**Ernest Jeffrey Moniz** (født 22. desember 1944 i Fall River i Massachusetts i USA) er en amerikansk kjernefysiker og USAs energiminister under Barack Obama fra 2013 til 2017, da han gikk av ved slutten av president Obamas andre (og siste) periode.

Liv og virke
------------

### Bakgrunn

Ernest Moniz er sønn av Georgina (Pavão) Moniz og Ernest Perry Moniz, som begge var barn av portugisiske innvandrere til USA fra øya São Miguel på Asorene, en øygruppe i Atlanterhavet. I Bristol County i Massachusetts, der Fall River ligger, er (2015) portugisisk-amerikanere det største enkeltstående innvandrersegmentet.[]

Moniz studerte fysikk ved Boston College (Bachelor of Science 1966) og tok doktorgrad i teoretisk fysikk i 1972 ved Stanford University.

### Akademiker

Som postdoktor var han 1971/72 ved CEA i Saclay og 1972/73 ved University of Pennsylvania. Fra 1973 underviste han først som *assistant professor* og fra 1983 som professor ved MIT. Fra 1991 til 1995, og fra 1997 til 2001, ledet han fysikkfakultetet der, og var fra 1983 til 1991 direktør ved Bates Linear Accelerator Center. 

Fra 1976 var han også rådgiver ved Los Alamos National Laboratory, der han var gjesteforsker i 1976. Han befatter seg med kjernefysikk og om energispørsmål.

### Politikk

Fra 1995 til 1997 arbeidet Moniz ved den amerikanske presidents *Executive Office* som leder for vitenskapspolitikk. Fra 1997 til 2001 var han statssekretær i Energidepartementet. 

I 4. mai 2013 ble han utnevnt av president Barack Obama som Steven Chus etterfølger som USAs energiminister. Han tiltrådte den 21. mai 2013.

Moniz spilte en viktig rolle under forhandlingene om det iranske atomprogrammet, der han hadde direkteforhandlinger om tekniske detaljer med den iranske atomenergiministeren Ali Akbar Salehi.

Utmerkelser
-----------

Moniz har mottatt storkors av den portugisiske Infante Dom Henriks orden.

Referanser
----------

1. ↑   Munzinger Personen, Munzinger IBA 00000029626, besøkt 9. oktober 2017[Hentet fra Wikidata]
2. 1 2   Notable Names Database[Hentet fra Wikidata]
3. ↑   www.ordens.presidencia.pt[Hentet fra Wikidata]
4. ↑   www.aps.org, besøkt 18. februar 2022[Hentet fra Wikidata]
5. ↑  «Obama to name Fall River Native to head Energy Department». ojornal.com. 2013. Besøkt 5. mars 2013.
6. ↑
7. ↑
8. ↑  «An Iran Nuclear Deal Built on Coffee, All-Nighters and Compromise». New York Times.
9. ↑  «Iran nuclear deal shifts tectonic plates in the Middle East». Aljazeera America.
10. ↑  «Presidente recebeu Secretário de Energia norte-americano Ernest Moniz». *President of Portugal*. Lisbon. 10. juli 2015. Besøkt 10. juli 2015.

|  |  |
| --- | --- |
| Oppslagsverk/autoritetsdata | Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC **·** BNE **·** Munzinger (iba)
 |
Landmannalaugar på Island.
**Landmannalaugar** er et område i nærheten av vulkanen Hekla i de sørlige høylandene på Island.

Landmannalaugar kan kun nås av turister på sommerstid, da veien er stengt fram til begynnelsen av juni og kun forblir åpen fram til slutten av september. Det er to veier som leder inn i Landmannalaugar, og en av dem er tilgjengelig for vanlig biltrafikk selv om veien er dårlig.

Området er velkjent for sin skjønne natur. Det består av et stort antall forskjellige geologiske elementer, men noe av det mer åpenbare er fjell av rhyolitt og svære lavafelt. Det finnes fjell i alle verdens farger og to av de mer kjente er Bláhnjúkur og Brennisteinsalda. Det ligger også en fjellhytte i nærheten av lavafeltene, og like ved finnes det også et varmt, naturlig basseng, som faktisk er en liten bekk som har blitt demmet opp med trestykker og steiner slik at den danner en liten kulp.

Eksterne lenker
---------------

* (en) Landmannalaugar – kategori av bilder, video eller lyd på Commons Rediger på Wikidata

* (en) Landmannalaugar – galleri av bilder, video eller lyd på Commons Rediger på Wikidata
* Informasjonssenter for Landmannalaugar

Portal: Island

|  |  |
| --- | --- |
| Oppslagsverk/autoritetsdata | VIAF **·** GND **·** GeoNames
 |
**Chippenham** er en historisk markedsby i Wiltshire, England. Byen er administrasjonssenter for distriktet North Wiltshire. Den er lokalisert 21 km øst for Bath og 154 km vest for London. I henhold til folketellingen i 2011 hadde byen en befolkning på 45 337 innbyggere.

Byen dannet seg ved vadested / krysningspunkt over elven Avon og det er antatt at det var en form for bosetning her selv før romersk Britannia. I angelsaksisk tid under Alfred den store var det en kongelig vill (husholdning) og antagelig en kongelig jakthytte. Barneskolen, King's Lodge School, har sitt navn fra denne tradisjonen. Byen var tradisjonelt preget av marked for landbruksvarer, men fikk en vekst da Great Western Railway knyttet seg til byen i 1841. Den største bedriften er nå Westinghouse, som produserer signalutstyr for jernbaner, og det ligger flere industriområder rundt byen. Byen har få overnattingssteder, og dermed lite turisme, men den er et populært sted å gå ut, og har vakre omgivelser lands elvebredden. Byen er i dag hovedsakelig en sovekommune. Den er vennskapsby med La Flèche i Frankrike og Friedberg i Tyskland.

Referanser
----------

1. ↑  OS Explorer Map 156, Chippenham and Bradford-on-Avon Scale: 1:25 000. Publisher: Ordnance Survey A2 edition (2007). ISBN 978-0319239438
2. ↑  «Chippenham Census 2011 Selected Statistics Profile» Arkivert 3. mars 2016 hos Wayback Machine. (PDF). Wiltshire Census 2011 results
3. ↑  Wood, Michael (1981): *In Search of the Dark Ages*. BBC. ISBN 0-56-317835-3. 2. 111

Eksterne lenker
---------------

* Offisielt nettsted Rediger på Wikidata

* (en) Chippenham – kategori av bilder, video eller lyd på Commons Rediger på Wikidata

 Chippenham (Wiltshire) hos Wikivoyage

* Chippenham Town Council
* Visit Wiltshire - Chippenham
* Offisiell guide
* Chippenham (Wiltshire) i Open Directory Project

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** Vision of Britain **·** VIAF **·** GND **·** LCCN **·** GeoNames **·** GeoNames **·** MusicBrainz
 |
**Kohrener Land** er et landskap i det vestlige Sachsen, øst for Altenburg. Kohrener Land ligger i overgangen mellom lavlandet omkring Leipzig (*Leipziger Tieflandsbucht*) i nord og Erzgebirge-forlandet i sør. Området er relativt flatt og oppdyrka, men med tallrike trange bekkedaler. I historisk forstand er Kohrener Land et ca. 80 km² stort område omkring byen Kohren-Salis.

På grunn av gode jordbruksmessige og klimatiske betingelser har Kohrener Land gjennom lang tid vært intensivt dyrka. Tross det finnes det en del skog på den mindre verdifulle jorda og i bekkedalene. Kohrener Land var tidligere et viktig fruktdistrikt, særlig kirsebær. En vanlig driftsform var en form for ekstensiv fruktproduksjon med spredte trær på beitemarker (*Streuobstwiesen*), men det var også intensivt drevne fruktgårder. Fram til 1929 gikk det hver morgen under innhøstinga et tog med friske kirsebær fra Kohren til Hamburger Fischmarkt. Våren 1929 ble frukttrærne skadd av en katastrofal frost, og kirsebærproduksjonen har aldri siden nådd gamle høyder. Etter oppløsninga av DDR og innlemmelsen i Fellesmarkedet har fruktprodusentene fått store problemer med konkurransen fra billige importbær, og det er blitt gitt tilskudd fra Brussel for å avvikle fruktgårdene. I dag drives det et arbeid for å bevare restene av det gamle kulturlandskapet. Arbeidet støttes av myndighetene og av naturvernforeninger.

Eksterne lenker
---------------

* Fremdenverkehrsverband Kohrener Land

|  |  |
| --- | --- |
| Oppslagsverk/autoritetsdata | VIAF
 |
**Bjørn David Fevåg** (født 23. januar 1960) er en norsk tryllekunstner bedre kjent under sitt kunstnernavn **Davido**. Han vokste opp i Ski sør for Oslo. Han debuterte som tryllekunstner 13 år gammel i en talentkonkurranse i Ski Rådhusteater. 

Davido har som eneste nordmann 2 ganger fått 1. pris på fism-kongressen – tryllekunstnernes «Verdensmesterskap». I 1985 i Scenemagi (Madrid) og i 1982 i «Manipulasjon» (fingerferdighetstrylling, i Lausanne). I år 2000 kom Davido i Guinness rekordbok som Verdens raskeste tryllekunstner med 64 triks på 4 minutter. Ellers har han han blant annet opptrådt i Bruce Springsteen sin sønns 10-årsdag, og var med i samme TV-program i NRK der a-ha første gang opptrådte og lanserte «Take on me» i 1985. 

Davido bor i Oslo, setter opp egne show som han reiser på turné med, og opptrer i tillegg på store og små arrangementer over hele landet. Han har også skrevet Davidos Tryllebok, gir personlig trylle-undervisning og holder kurs i trylling. Davido var i mange år med i styret i Magisk Junior Cirkel, og senere i Magiske Cirkel. Han har vært redaktør for foreningenes medlemsblader, var blant annet initiativtager til prisen «Årets tryllekunstner» og at foreningen skulle ha en egen presseansvarlig.

Priser og utnevnelser
---------------------

* 8 ganger Nordisk Mester i Trylling (4 ganger som junior, 4 ganger som senior)
* 7 ganger Norgesmester i Trylling
* Verdensmester i Manipulasjon, FISM 1982 i Lausanne, Sveits
* «Grand Prix» i «Bratislava Magicfestival» 1982
* Verdensmester i Scenemagi, FISM 1985 i Madrid, Spania
* Kåret til «Årets Tryllekunstner 1994» av Magiske Cirkel Norge
* Utnevnt til «Evig Medlem» i Magiske Cirkel Norge i 2002

Referanser
----------

1. ↑  Parallelus. «FISM Winners – 1982 to 1988». *fism.org* **(italiensk)**. Besøkt 12. august 2018.
2. ↑  «Evig Medlem | Magiske Cirkel Norge». *www.magiskecirkel.no* **(engelsk)**. Arkivert fra originalen 13. august 2018. Besøkt 12. august 2018.

Eksterne lenker
---------------

* (no) Offisielt nettsted Rediger på Wikidata
* (en) Davido på Internet Movie Database Rediger på Wikidata

* (no) Davido hos Sceneweb Rediger på Wikidata
Midtøsten som inkluderte det historiske, nå ikke lenger i bruk, begrepet Koilesyria.
**Koilesyria** (tidvis skrevet *Kølesyria* eller *Cølesyria*) er en betegnelse som benyttes om Fønikia og Palestina i den hellenistiske tidsalder hvor de hellenistiske stormaktene Ptolemeerriket i Egypt og Selevkidriket i øst kjempet om disse landområdene. Ptolemeernes og seleukidernes kamper om Koilesyria er kjent som de syriske krigene som fant sted i den hellenistiske tidsalder. Striden om Koilesyria sto på i tidsrommet 301 f.Kr. til 198 f.Kr. til landet ble endelig erobret av seleukidekongen Antiokos III den store. Med innlemmelsen i Selevkidriket i 198 f.Kr. opphøret begrepet Koilesyria i historiebøkene.

«Koilesyria», fra gammelgresk Κοίλη Συρία, tradisjonelt antatt å ha meningen «fullstendige», «hele» Syria. Det hellenistiske begrepet Koilesyria opptrer første gang hos den romerske generalen og skribenten Arrianos (Lucius Flavius Arrianus) i hans *Anabasis* (2.13.7) og har blitt omfattende diskutert. Det kan tyde på at det ganske enkelt har vært en avskrift av arameiske *kul*, «alle», «hele», identifiserte alt av Syria, ganske nær den anvendelsen som tidligere har vært foreslått.

Første gang og faktisk den eneste offisielle bruken av betegnelsen var i løpet av perioden til Selevkidrikets overherredømme av regionen, en gang mellom rundt 200 f.Kr. og 64 f.Kr. I denne perioden ble begrepet «Koilesyria og Fønikia» eller «Koilesyria» også benyttet i smalere betydning for å referere til de tidligere ptolemeiske områdene som selevkidene nå kontrollerte, det vil si området sør for elven Eleutheros. Denne bruken ble benyttet av Strabon og i de jødiske *Makkabeerbøkene*. Imidlertid da Eunapios fra Sardes, en gresk sofistisk filosof, skrev at hovedstaden i Koilesyria var selevkidebyen Antiokia, lå den faktisk nord for Eleutheros. I tillegg har andre greskspråklige forfattere benyttet begrepet «Palestina» for å referere til regionen i denne perioden, slik som Polemon av Athen og Pausanias.

Referanser
----------

1. ↑  M. Sartre, «La Syrie creuse n'existe pas», i G. L. Gatier, *et al.*: *Géographie historique au proche-orient* (1988:15-40), benytter den forklaringen som er gitt av A. Schalit (1954), rapportert av Robin Lane Fox (2008): *Travelling Heroes in the Epic Age of Homer* (note side 378f): «the crux is solved».
2. ↑   Eunapios: *Lives of the Philosophers and Sophists*
3. ↑   Feldman, Louis H. et. al. (2007): *Studies in Josephus and the varieties of ancient Judaism*, BRILL
4. ↑  Pausanias: *Description of Greece*, 9. 1 - 22. *Theoi.com*
5. ↑   Parke, Herbert William (1988): *Sibyls and Sibylline Prophecy in Classical Antiquity*, Taylor & Francis

Portal: Historie

|  |  |
| --- | --- |
| Oppslagsverk/autoritetsdata | GND **·** GeoNames
 |
***Hedda Gabler*** er en fransk TV-film fra 1967, i regi av Raymond Rouleau. Det litterære forelegget var Henrik Ibsens skuespill, *Hedda Gabler*, som ble utgitt i 1890. Den franske adapsjonen ble gjort av Gilbert Sigaux. Filmen ble første gang vist 24. oktober 1967.

I boken *Ibsen's Lively Art: A Performance Study of the Major Plays* er filmen beskrevet slik:

> Her forsøker Rouleau bevisst å omforme skuespillet til et drama om skyld ved å introdusere en drømmesekvens etter sin egen oppfinnelse, hvor Hedda Gabler fantaserer om Løvborg og Tesman på et utdrikningslag, hvor hennes far også framtrer og kritiserer henne sterkt.
> 
> 
>

Handling
--------

Hedda og Tesman har nettopp kommet tilbake fra bryllupsreisen deres, men forholdet deres er allerede problematisk. Fanget i dette ekteskapet, men fast bestemt på å forandre sin egen situasjon, forsøker Hedda å kontrollere menneskene rundt seg, bare for å se sin egen verden - sakte med sikkert - gå mer og mer i oppløsning.

Rolleliste
----------

* Delphine Seyrig - *Hedda Gabler*
* Laurent Terzieff - *Ejlert Lovborg*
* Marc Eyraud - *Georges Tesman*
* Jean Topart - *Assessor Brack*
* Pascale de Boysson - *Théa Elvsted*
* Andrée Tainsy - *Julia Tesman*
* Hélène Dieudonné - *Berthe*
* Catherine Ariel - *En Hushjelp*

Kilder
------

* *Alt om Ibsen*: *Hedda Gabler* i Nasjonalbiblioteket
* Marker Frederick J. og Marker, Lise-Lone: *Ibsen's Lively Art: A Performance Study of the Major Plays* Cambridge University Press, 1989, s. 193

Eksterne lenker
---------------

* (en) *Hedda Gabler* på Internet Movie Database Rediger på Wikidata
**Ernest Moreau de Melen** (født 1879, død 1968) var en belgisk fotballspiller som deltok i de olympiske leker 1900 i Paris.

De Melen spilte på det belgiske laget *Université de Bruxelles*. Det ble spilt kun to fotballkamper mellom tre lag som demonstrasjonsport på Vélodrome de Vincennes i Paris under verdensutstillingen og OL 1900 i Paris. Det britiske laget *Upton Park F.C.* beseiret *Union des Sociétés Françaises de Sports Athlétiques* med 4-0 den 20. oktober 1900. Tre dager senere vant det franske laget over *Université de Bruxelles* med 6-2. I ettertid har International Olympic Committee valgt å utse tre medaljevinnere, gull til Storbritannia, sølv til Frankrike og bronse til Belgia.

OL-medaljer
-----------

* 1900 Frankrikes flagg Paris - Bronse Bronse i fotball Belgias flagg BEL

Referanser
----------

1. 1 2 3   Olympedia[Hentet fra Wikidata]

Eksterne lenker
---------------

* (en) Ernest Moreau de Melen – Olympedia Rediger på Wikidata

* (en) Ernest Moreau de Melen – Sports-Reference (OL-resultater – arkivert) Rediger på Wikidata

* (en) Ernest Moreau de Melen – databaseOlympics.com (arkivert) Rediger på Wikidata

* (en) Ernest Moreau de Melen – Transfermarkt Rediger på Wikidata

* (en) Ernest Moreau de Melen – FootballDatabase.eu Rediger på Wikidata

* (en) Ernest Moreau de Melen – EU-Football.info Rediger på Wikidata

* (en) Ernest Moreau de Melen – Belgias fotballforbund Rediger på Wikidata
*For den norske radiokanalen med samme navn, se NRK P2.*  

**P2** er en dansk radiokanal, eid av Danmarks Radio. Kanalen har fokus på klassisk musikk og jazz. Kanalen sender også snakkeprogrammer om bøker med mere samt radiodrama, likt norske P2.

Historie
--------

P2 startet sine første sendinger i 1951.

### Den fjerde radiokanal

1. april 2002 ble P2 (under navnet P2 musik og kultur) tildelt konsesjonen til å sende på en rekke frekvenser, som av kulturministeriet i Danmark ble navngitt som «den fjerde radiokanal». DR vant konsesjonen i konkurranse med en rekke andre søkere, på bakgrunn av en kvalitetsvurdering (også kalt «skønhedskonkurrence»).

Den fjerde radiokanal var et resultat av medieforliket mellom Socialdemokraterne, Det radikale venstre, SF og Centrumdemokraterne (CD). Regjeringspartiene og SF ønsket å tildele DR kanalen, slik at P2 og DR P4 hver kunne sende døgnet rundt. CD ønsket imidlertid at radiokanalen skulle på anbud, sånn at andre enn DR kunne få muligheten til å sende. Resultatet ble at radiokanalen kom ut på anbud, med en rekke betingelser om innhold av blant annet klassisk musikk og kulturprogrammer. Venstre og Konservative stemte imot forslaget, idet de ønsket at anbudsbetingelsene skulle være enklere og derfor mer attraktive for private selskaper. De var dessuten imot at DR skulle tildeles frekvensene.

P2 er sånn sett den av de fire FM-kanalene DR sender som har de strengeste kravene til sammensetningen av programinnholdet.

Konsesjonen for P2 utløper 31. mars 2009.[*trenger oppdatering*]

Eksterne lenker
---------------

* (da) Offisielt nettsted Rediger på Wikidata
* (da) Mediesekretariatets sendetilladelse for P2
* (da) «Medieaftalen 2001-2004»

  


| * v
* d
* r
Danmarks Radio |
| --- |
| TV | 

|  |  |
| --- | --- |
| Kanaler | DR1 **·** DR2 **·** DR Ramasjang |
| Strømming | DR TV **·** DR2+ **·** DR3  **·** DR Bonanza  **·** DR Ultra |
| Nedlagte | DR K  **·** DR Update |

 |
| Radio | 

|  |  |
| --- | --- |
| FM og digitale | P1 **·** P2 **·** P3 **·** P4 |
| Digitale | P5 **·** P6 Beat **·** P8 Jazz |
| Regionale | P4 Bornholm **·** P4 Esbjerg **·** P4 Fyn **·** P4 København **·** P4 Midt & Vest **·** P4 Nordjylland **·** P4 Sjælland **·** P4 Syd **·** P4 Trekanten **·** P4 Østjylland |
| Nedlagte | P7 Mix |

 |
| Musikk | DR SymfoniOrkestret **·** DR Big Band **·** DR VokalEnsemblet **·** DR Koncertkoret **·** DR PigeKoret **·** DR Koncerthuset |

Portal: Danmark